(7)

Liechtensteini puhul on hindamise käigus tuvastatud, et: a. Finantsturu järelevalveameti (FMA) hinnangul moodustas Liechtensteini kodumajapidamiste võlakoormus 2020. aastal 226 % kasutatavast tulust (4) ja 120 % sisemajanduse koguproduktist (SKP), kusjuures Liechtenstein kuulub nende riikide hulka, mille kodumajapidamiste võlakoormus on EMP suurim. Lisaks on kodumajapidamiste võlakoormus viimasel ajal kasvanud. Lisaks laenuvahendite arvel rahastamise soodsatele kuludele võisid kodumajapidamiste võla kuhjumisele kaasa aidata tajutavad maksusoodustused (5). FMA analüüsi kohaselt on kodumajapidamiste võlakoormus jaotunud ebaühtlaselt: maksustatistika kohaselt jääb 14 % kodumajapidamiste võlg 500 000 kuni 1 miljon Šveitsi franki vahemikku, ning 9 % kodumajapidamiste võlg ületab 1 miljon Šveitsi franki. Lisaks on suhteliselt suurel osakaalul majapidamistest võla ja sissetuleku (debt-to income, DTI) suhtarv üle viie, mis näitab, et kodumajapidamiste suure võlakoormusega ei kaasne alati kodumajapidamiste suurem sissetulek. Positiivsem on aga asjaolu, et fikseeritud intressimääraga hüpoteeklaenude suur osakaal leevendab oluliselt kodumajapidamiste võlakoormusega seotud riske. b. Eluasemeturu muutused on viimastel aastatel olnud mõõdukad. Kinnisvara ostmise õiguslikke piiranguid (6) arvestades on tehinguaktiivsus Liechtensteinis tavapäraselt madal. Riigi ametiasutused ei avalda hinnaindekseid. Sellegipoolest on nii maa kui korterite hinnatõus FMA eksperdihinnangutel põhinevatel andmetel olnud mõõdukas. Samuti on ehitus- ja tehinguaktiivsus viimastel aastatel jäänud suhteliselt stabiilseks. c. FMA andmetel on hüpoteeklaenude (sealhulgas elamukinnisvaralaenude ja muude Šveitsi frangi valuutapiirkonnas asuvate kodumaiste pankade kinnisvaralaenude) kasv viimasel ajal aeglustunud ning püsis 2019. aastal 0,7 % tasemel (vähenemine 8,8 %-lt 2010. aastal), kiirenedes 2020. aastal 2,5 %-ni. Riigisiseste elamukinnisvaralaenude aastane kasv oli veelgi aeglasem, ulatudes 2020. aastal 1,1 %-ni. d. FMA andmetel on hüpoteeklaenude andmine olnud laenusumma ja tagatisvara väärtuse (loan-to-value, LTV) suhtarvu osas suhteliselt konservatiivne, ning vaid väikesel osal olemasolevatest ja uutest hüpoteeklaenudest oli LTV suhtarv 2019. ja 2020. aastal üle 80 %. Samuti on pangad kohustatud teatama „üldisest poliitikast tehtud erandina“ antud laenudest juhul, kui nad ei lähtu oma sisesuunistest hüpoteeklaenude taskukohasuse kohta. Praktikas kontrollivad pangad, kas intressimäära tõus 4,5 % või 5 %-ni tooks kaasa võlateeninduskoormuse, mis ületab kolmandiku kodumajapidamise sissetulekust. Arvestades praegust madalate intressimäärade keskkonda ning madalate intressimäärade ajalugu Šveitsi frangi valuutapiirkonnas, on asjaomaste nõuete täitmisega seotud koormus päris suur. 2020. aasta lõpu seisuga kuulus ligikaudu 23 % kõikidest Liechtensteini elamukinnisvaralaenudest sellesse „üldisest poliitikast tehtud erandina“ antud laenude kategooriasse. e. Riigisiseste elamukinnisvaralaenude kogumaht moodustas 2020. aastal ligikaudu 85 % SKPst, mis on üks EMP kõrgemaid näitajaid. Liechtensteini pangandussektor on aga ligikaudu 15 korda suurem kui riigi SKP, mis tähendab, et kuigi hüpoteeklaenud on mõne Liechtensteini panga jaoks tuluallikas, ei ole riigisisesed laenud Liechtensteinis tegutsevate pankade kasumlikkuse ja maksevõime seisukohast peamised, sest pangad keskenduvad peamiselt privaatpanganduse teenustele. Samal ajal on Liechtensteini pangandussektor hästi kapitaliseeritud, esimese taseme põhiomavahendite suhtarv oli 2021. aasta juunis 22,3 %. Lisaks iseloomustavad Liechtensteini pangandussektorit väga tugevad likviidsusnäitajad: äärmiselt madal laenude ja hoiuste suhtarv 65 % näitab, et rahastamisrisk on väike. f. Arvestades riigisiseste hüpoteeklaenude konservatiivseid LTV suhtarve, nende piiratud osakaalu pankade portfellides ja pangandussektori suurt kapitaliseeritust, on elamukinnisvarasektorist tulenevad otsesed riskid finantsstabiilsusele Liechtensteinis praegu piiratud. Kuigi Liechtensteini tööturg on viimaste aastakümnete majanduslanguste ajal osutunud vastupidavaks ja majapidamiste jõukus on endiselt suhteliselt suur, muudab niigi kõrge ja üha kasvav kodumajapidamiste võlakoormus kodumajapidamiste sektori ootamatute makromajanduslike vapustuste suhtes haavatavaks. Kui töötus peaks kasvama ja/või kodumajapidamiste sissetulek kahanema, võib laenude teenindamine mõne kodumajapidamise jaoks muutuda keerulisemaks. Sellega seotud negatiivne mõju kodumajapidamiste sissetulekule ja varale võib esialgseid makromajanduslikke vapustusi võimendada, kui kodumajapidamised peavad oma võla teenindamiseks vähendama tarbimist. See võib kaasa tuua teisese mõju ja suurendada riske krediidiasutustele ja finantssüsteemile (7). g. ESRN tunnustab Liechtensteinis kehtestatud meetmeid, mille eesmärk on leevendada elamukinnisvara praeguseid haavatavusi, sealhulgas eelkõige LTV suhtarvu 80 %-ne piirmäär, nõue amortiseerida hüpoteeklaenud laenu tagasimaksmise esimese 20 aasta jooksul maksimaalse LTV suhtarvuni 66 %, ning hüpoteeklaenude riskikaalude suurendamine pankade puhul, kes kasutavad omavahendite nõuete arvutamisel standardmeetodit (8). Samal ajal rakendab FMA Euroopa Süsteemsete Riskide Nõukogu soovitust ESRN/2016/14 (9). Uued andmed, mis tehakse kättesaadavaks 2022. aasta teises pooles, peaksid aitama elamukinnisvara haavatavuste analüüsi Liechtensteinis täiendada. h. Tulevikku vaadates ning võttes arvesse keskpika perioodi riskiväljavaateid, hindab ESRN praeguseid makrotasandi usaldatavuspoliitika meetmeid osaliselt asjakohaseks ja osaliselt piisavaks. Võttes arvesse kodumajapidamiste niigi suurt ja üha kasvavat võlakoormust ning ootamatute negatiivsete vapustuste suhtes haavatavate majapidamiste märkimisväärset osakaalu, tuleks LTV suhtarvu piirmäära täiendada sissetulekuga seotud laenuvõtjapõhiste meetmetega, et vältida elamukinnisvara haavatavuste edasist kuhjumist. Selleks võib olla vaja kehtestada õiguslik alus laenuvõtjapõhiste meetmete rakendamiseks, mis tagab riigi ametiasutustele piisava paindlikkuse Liechtensteini elamukinnisvara haavatavuste käsitlemiseks.